На основу члана 23. став 2. Закона о државној управи („Службени гласник РС”, бр. 79/05, 101/07, 95/10 и 99/14) и чл. 104., 112. и 118. Закона о науци и истраживањима („Службени гласник PC”, број 49/19), министaр науке, технолошког развоја и иновација расписује

**К О Н К У Р С**

**за суфинансирање научно-технолошке сарадње између Републике Србије и**

**Савезне Републике Немачке за период 2024 – 2025. године**

1. **Предмет конкурса**

У циљу развијања сарадње и поспешивања мобилности између српских и немачких научника и истраживача,на основу Споразума између Владе Републике Србије и Владе Савезне Републике Немачке о сарадњи у области културе, којим су обухваћене и области образовања и науке и Програма заједничког унапређења размене учесника на пројектима између Министарства просвете, науке и технолошког развоја Републике Србије и Немачке службе за академску размену (ДААД), **Mинистарство науке, технолошког развоја и иновација Републике Србије** у сарадњи са **Немачком службом за академску размену** **(Deutscher Akademischer Austauschdienst – DAAD)** расписује Конкурс за суфинансирање научно-технолошке сарадње између Републике Србије и Савезне Републике Немачке за пројектни период 2024/2025. године.

* 1. **Циљ Конкурса**

Циљ Конкурса је развој научне сарадње двеју земаља кроз размену научних радника, а посебно младих научника, на заједничким истраживачким пројектима.

*Mлади истраживач* у оквиру пројектног тима, у Јавном позиву, подразумева лице које испуњава следеће услове:

• изабрано је у истраживачко или научно звање или у еквивалентно звање у високом

образовању;

• назив доктора наука, уколико је лице докторирало, стекло је највише 10 година пре

дана закључивања јавног позива и

• запослено је, у акредитованој научноистраживачкој организацији.

* 1. **Учесници Конкурса**

Конкурс је намењен српским и немачким истраживачким групама које имају намеру да раде на заједничким истраживачким пројектима из свих научних области.

Право учешћа имају:

а) са српске стране:

Лица запослена у акредитованим научноистраживачким организацијама изабрана у истраживачко или научно звање и наставници и сарадници запослени на високошколским установама (у одговарајућем еквивалентном звању према одредбама Закона о науци иистраживању, „Службени гласник РС“, број 49/19). Чланови истраживачких тимова могу да буду из различитих акредитованих научноистраживачких организација (две, или више).

б) са немачке стране:

Универзитетски професори и млађи научници на немачким високошколским

установама и научници на истраживачким установама изван универзитета.

1. **Пријава пројекта**

**2.1. Рок за подношење пријаве пројекта је 30.06.2023. године.**

**Непотпуне и неблаговремене пријаве неће бити разматране.**

* + 1. Координатори истовремено подносе заједнички предлог пројекта надлежним националним институцијама које су задужене за доделу финансијских програмских средстава (Министарство науке, технолошког развоја и иновација Републике Србије, за српске и ДААД, за немачке партнере).
    2. **Српски координатор подноси следеће попуњене формуларе:**

1. Општи подаци, који попуњава на српском и енглеском језику (Формулар: општи

подаци),

1. Опис пројекта, који попуњава на српском и енглеском језику (Формулар: опис

пројекта).

Уколико координатор не достави попуњене формуларе предлога пројекта у траженим језичким формама, исти ће бити одбијен.

* + 1. **У републици Србији пријава предлога пројекта на конкурс подноси се:**

1. Преко wеб сајтa: <https://bilateral-germany.nitra.gov.rs> где подносилац пријаве када

се улогује на сајт, добија лозинку за *on-line* попуњавање пројектне пријаве. У периоду док је Конкурс отворен могуће је да се допуни и коригује предлог пројекта. Попуњена пројектна пријавa остаје на сајту.

1. Слањем финалне верзије попуњене пројектне пријаве, без потписа одговорног

лица институције (pdf fajl) на електронску адресу: [milica.g.tasevska@nitra.gov.rs](mailto:milica.g.tasevska@nitra.gov.rs) и

3. Одштампану финалну верзију попуњене пројектне пријаве (један примерак на српском језику и један примерак на енглеском језику) потписану од стране руководиоца пројекта, уз пропратни допис на меморандуму институције са потписом одговорног лица, оверен/печатиран, доставити лично на писарницу Министарства науке, технолошког развоја и иновација, или послати поштом на адресу:

**Министарство науке, технолошког развоја и иновација Републике Србије**

**К О Н К У Р С за пријаву пројеката**

**између Републике Србије и Савезне Републике Немачке 2024–2025**

**Немањина 22-26**

**1000 Београд**

**Република Србија**

**2.2. Избор и прихватање предлога пројеката за финансирање**

Листа одобрених пројеката биће објављена на интернет страници Министарства науке, технолошког развоја и иновација до краја 2023. године.

**2.2.1. Критеријуми за оцењивање предлога пројеката**

Избор пројеката за финансирање вршиће се, пре свега, на основу квалитета пројеката, квалификације учесника на пројекту, заступљености младих истраживача и очекиваних исхода сарадње у погледу научних резултата.

Одлука ће бити базирана на резултатима евалуације земаља учесница, а критеријуми за избор пројеката су следећи:

* квалитет и степен иновативности пројекта,
* методолошка и садржајна комплементарност истраживачких група које подносе заједнички предлог пројекта,
* учешће младих истраживача,
* релевантност сарадње са следећих аспеката:
* учешће чланова билатералног пројекта у реализацији Програма институционалног финансирања и других програма од општег интереса које финансира Министарство просвете, науке и технолошког развоја у складу са Законом.
* научна заснованост и потенцијална индустријска примена резултата пројеката и
* адекватног планирања узајамних посета.

1. **Финансирање пројекта**

Финансирање се реализује на основу националне процедуре за финансирање билатералних програма.

Средства за унапређивање размене су искључиво намењена финансирању путних трошкова (од једне до друге научноистраживачке институције) и трошкова боравка који настану при размени научника који учествују на пројектима.

Превоз, боравак и трошкове дневница српских учесника пројекта у Савезној Републици Немачкој сноси Министарство науке, технолошког развоја и иновација Републике Србије.

Превоз, боравак и трошкове дневница немачких учесника пројекта у Републици Србији сноси ДААД из средстава Савезног министарства за образовање и истраживање Савезне Републике Немачке.

Средства се не могу користити за финансирање трошкова истраживачких пројеката страна потписница (здравствено осигурање, куповина и пренос опреме, рад истраживача, материјални и персонални трошкови и друго) за које је потребно да се обезбеде из других извора.

1. На српској страни, максимална предвиђена годишња издвајања по пројекту износе 4.000 евра.
2. На немачкој страни, максимална предвиђена годишња издвајања по пројекту износе 8.000 евра.
3. Максимално трајање пројекта је две (2) године.
4. Неутрошена новчана средства не могу да се преносе из прве у другу пројектну годину.
5. Допринос установе у којој су запослени српски истраживачи, као и коришћење других додатних средстава потребно је да буде приказано у пројектној пријави и у годишњем и финалном финансијском извештају.

**Додатне информације:**

**У Републици Србији:**

**Милица Голубовић Тасевска**

Министаство науке, технолошког развоја и иновација

11000 Београд, Немањина 22 – 26

Tel: + 381 11 3616 529

Е-маил: milica.g.tasevska@nitra.gov.rs

**У Савезној Републици Немачкој:**

**Tobias Hill**

DAAD - Deutscher Akademischer Austauschdienst

Referat P33: Projektförderung deutsche Sprache und Forschungsmobilität (PPP)

<https://www2.daad.de/hochschulen/ausschreibungen/projekte/de/11342-foerderprogramme-finden/?s=1&projektid=57551238>

Kennedyallee 50

53175 Bonn

Tel.: +49 228 882 490

E-mail: hill@daad.de